b"\n_START_ARTICLE_\nMemphis\n_START_SECTION_\nMaantiede, ilmasto ja n\xc3\xa4ht\xc3\xa4vyydet\n_START_PARAGRAPH_\nMemphis sijaitsee Mississippi-joen varrella, Tennesseen lounaisnurkassa, Arkansas'n ja Mississippin osavaltioiden rajalla._NEWLINE_Vuoden kuumin kuukausi on hein\xc3\xa4kuu, keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila 33\xc2\xb0 C. Kylmint\xc3\xa4 on tammikuussa, keskim\xc3\xa4\xc3\xa4r\xc3\xa4inen alin nollan vaiheilla. Vuoden keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 on 1363 mm, lunta kertyy joitakin senttej\xc3\xa4._NEWLINE_Memphisiss\xc3\xa4 sijaitsee Elvis Presleyn koti Graceland, joka on maan suosituin yksityishenkil\xc3\xb6n koti matkailukohteena Valkoisen talon j\xc3\xa4lkeen. Graceland ker\xc3\xa4\xc3\xa4 yli 600\xc2\xa0000 matkailijaa vuosittain._NEWLINE_Beale Street on 1920-luvulta alkaen tunnettu Bluesin yhten\xc3\xa4 keskuksena. Nykyisin Beale Streetill\xc3\xa4 on esimerkiksi B.B. Kingin omistama ravintola. Sun Records toimi erityisesti 1950- ja 1960-luvuilla uransa aloittaneiden muusikoiden ensimm\xc3\xa4isen\xc3\xa4 levytyspaikkana. Tunnetuimpia n\xc3\xa4ist\xc3\xa4 ovat Elvis Presley, Jerry Lee Lewis, Johnny Cash, Carl Perkins ja Roy Orbison. Soul-musiikin historiaan liittyy 1960- ja 1970-luvuilla toiminut Stax -studio ja levy-yhti\xc3\xb6, jonka tunnetuin artisti on Otis Redding. Al Green asuu yh\xc3\xa4 kaupungissa ja toimii laulajan uransa ohella paikallisen seurakunnan pappina. Aretha Franklin oli kotoisin Memphisist\xc3\xa4._NEWLINE_Yhdysvaltojen poliittisessa historiassa Memphis tunnetaan kaupunkina, jossa Martin Luther King murhattiin kev\xc3\xa4\xc3\xa4ll\xc3\xa4 1968. Nykyisin Kingin murhapaikalla Lorraine -motellissa toimii kansallinen ihmisoikeusmuseo.\n_START_SECTION_\nTalous\n_START_PARAGRAPH_\nMemphisin suurin yksitt\xc3\xa4inen ty\xc3\xb6nantaja on FedEx-kuriiripalvelu. Muita suuria ty\xc3\xb6llist\xc3\xa4ji\xc3\xa4 ovat koulut, terveydenhoito ja valtion virastot._NEWLINE_Suur-Memphisin asukkaista l\xc3\xa4hes viidennes el\xc3\xa4\xc3\xa4 k\xc3\xb6yhyysrajan alapuolella. Osuus oli viel\xc3\xa4 suurempi ennen vuotta 2016, jolloin  Memphis kohosi Yhdysvaltojen suurkaupunkien joukossa k\xc3\xb6yhimm\xc3\xa4st\xc3\xa4 toiseksi k\xc3\xb6yhimm\xc3\xa4ksi."